钦定古今图书集成/理学汇编/学行典/第071卷 > 易经 > 《乾卦》
## 钦定古今图书集成/理学汇编/学行典/第071卷 > 易经 > 《乾卦》

“元”者，善之长也。

〈本义〉元者，生物之始，天地之德，莫先于此，故于时为“春”，于人则为仁，而众善之长也。〈大全〉或问：“元者善之长。”朱子曰：“元亨利贞皆善也，而元乃为四者之长，是善端初发处也。”又曰：“万物之生，天命流行，自始至终，无非此理。但初生之际，淳粹未散，尤易见耳。只如元亨利贞皆是善，而元则为善之长。亨利贞皆是那里来？仁义礼智亦皆善也，而仁则为万善之首，义礼智皆从这里出耳。”